《留题婺州智者寺》
宋代·慕容彦逢

宿雨虽乍晴，轻云犹出岫。春深卉木繁，千岩衒芳秀。

谁云山径幽，涓涓响寒溜。时禽助好音，百啭引鸟脰。

老僧邀客留，蒲帘捲圭窦。侧耳石鼎傍，蝇声辩汤候。

茶品颇自修，击拂振襟袖。勤劬爇炉香，挹试殆三嗅。

稍定与之言，飘然出尘垢。坐久月华生，澄潭明列宿。

作者简介：（1067—1117）常州宜兴人，字淑遇，一作叔遇。哲宗元祐三年进士。复中绍圣二年弘词科。累迁太学博士。徽宗朝，除秘书省校书郎，三迁至左司谏，又擢中书舍人、尚书兵部侍郎，颇受知徽宗。为蔡京排挤，出知汝州。政和元年召还，官至刑部尚书。性嗜学，博通经史诸子，词章雅丽简古，挥笔立就，一时典册，多出其手。卒谥文友。有《摛文堂集》。